Bosh vazir Saad Haririy G'arb va Saudiya Arabistoni bilan yaxshi aloqada\nSiyosiy tanazzul bilan yuzlashgan Livanda prezident Mishel Sulaymon yangi hukumat tuzishga doir muzokarani bir haftaga qoldirgan. Uchrashuv bugun boshlanishi kutilgan edi.\nSobiq bosh vazir, 2005 yilda o’ldirilgan Rafiq Haririy o’limini tergov qilish bilan bog’liq bu tanglikni endi Suriyada uchrashayotgan arboblar, regional yetakchilar hal qilishi kerak.\nO’tgan hafta Hizbulloh guruhi va unga moyil partiyalar a’zolari koalitsion hukumatni tark etgan.\nShu tariqa Bosh vazir, qayta saylanishga urinayotgan Saad Haririyni qo’llab-quvvatlashdan bosh tortgan. Natijada hokimiyat tarqalish yoqasida. Saad Haririy marhum Rafiq Haririyning o’g’li.\nRadikal qarashlari bilan tanilgan Hizbulloh avval ham bu arbobni yoqlamagan. “Biroq koalitsiya tuzishga rozi bo’lgan edik”, - deydi Nasrullo.\n“Bu safar, qariyb bir yarim yillik tajriba asosida aytishim mumkin, bosh vazir lavozimiga boshqa nomzodni ko’rsatamiz”, - deydi u.\nHizbulloh guruhi Eron va Suriya soyasida\nBirlashgan Millatlar Tashkiloti sunniy arbob Rafiq Haririy ishini tergov qilib keladi. Ayblov tez kunda e’lon qilinishi kerak. Hizbulloh a’zolari Haririy o’limiga aloqadorlikda ayblanib, javobgarlikka tortiladi degan taxminlar bor.\nHizbulloh bu tergovga qarshi.\n“Sobiq bosh vazir hayotiga uyushtirilgan suiqasdga aloqamiz yo’q va jarayon Isroilning siyosiy fitnasi va yolg’onga asoslangan” deydi Nasrulloh.\nHizbulloh talabi shu ediki, Saad Haririy BMT tergovini rad etib, livanlik sudyalarni ham, sud uchun ajratilgan mablag’ni ham qaytarib olishi kerak.\nBiroq Saad Haririy bu shartga ko’nmagach, Livanda Hizbulloh va unga xayrixoh 11 vazir ishdan bo’shab, mamlakat siyosiy beqarorlikka yuz tutdi.\nSuriya va Eron Hizbullohni yoqlasa, Bosh vazir yetakchi Saad Haririyning sunni-xristian koalitsiyasi G’arb va Saudiya Arabistoni bilan yaxshi aloqada.\nTahlilchilar fikricha, mamlakatda partiya va siyosiy kuchlar o’rtasidagi chuqur kelishmovchilik mintaqada, davlatlar o’rtasida mavjud ziddiyatni aks ettiradi.\nLivan ahli bi ixtilof shia va sunniy adovatini yanada avj oldiradi, deya qo’rquvda.\nSuriya, Turkiya va Qatar rasmiylari bugun Damashqda uchrashib, Livandagi tanazzulni muhokama qilmoqda. Turkiya Bosh vaziri Rajap Toyib Erdog’an bugun majlisda so’zlar ekan, “Livan yana beqarorlik girdobiga cho’mishiga yo’l qo’ya olmaymiz” dedi.\nBMT hisobotiga ko'ra Suriya Livan sobiq Bosh vazirining o'limi uchun javobgar\nAQSh Livanda halol saylovlar bo'lishini istaydi